**Acarul razelor de gând**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E liniște-n pădurea de stejar

În orele în care arde iar

Tot cerul dintr-o vară de coșmar

Ce n-are, pentru raze, un acar,

Căci razele, ca trenuri fumegând

Urmează doar o cale, ca și când

Ar vrea să ardă sunetul plăpând

Al unei voci din început de gând.

Își tace, gândul, glasul cel dintâi

Și pune câte-o rază căpătâi

Știind că-n viitor, de sub călcâi,

Ea va striga spre zborul lui: “Rămâi!

Și n-o va asculta. O va strivi

Ca pe o șină-n gara ce-o muri

Și-o învia când stele-or auzi

Un șuierat de tren prin galaxii.

Acum e liniștit și-un sunet, iar,

Se naște-n el, e nou și e bizar,

Căci vine din străfunduri ca un dar

Al raiului din trunchiul de stejar.